12.7.16

לכבוד

מר משה בר סימן טוב

מנכ"ל משרד הבריאות

הנדון: **מכרז פומבי מס' 43/2016 לרכש שירותי שיקום בדיור לנכי נפש בקהילה– בקשהלדחיית המועד להגשת הצעות**

ראשית, ברצוננו לברך על התפיסה האידיאולוגית עליה מושתת מכרז זה, שכן קידום העצמאות והאוטונומיה של מתמודדים הוא לב ליבו של רעיון השיקום והשילוב בקהילה. תחום הדיור הינו התחום המרכזי והרחב ביותר בסל השיקום. המכרז ראשוני מסוגו, מתייחס לכל מסגרות הדיור ובפרישה ארצית וההתקשרות על פיו ארוכת טווח. לפיכך הניסיון ליישם תפיסה אידאולוגית זו באמצעות המכרז מהווה אתגר משמעותי .

עם זאת,אנו סבורים כי יש לערוך מספר תיקונים ושיפורים במכרז, המבטא הלכה למעשה את מדיניות המשרד בכל הנוגע לזכות לדיור בקהילה של אנשים המתמודדים עם מגבלה נפשית, בכדילאפשר לאנשים אלו לממש זכות זו במלואה.

כךלמשלנצייןכי:

* בכל הנוגע לדיור המוגן, המהווה את ליבת שירותי הדיור על פי השינוי המוצע, ישנו חשש כבד כי מעטים יוכלו להנות משירות זה. המכרז אינו מחייב את היזמים למלאי דירות כלשהן, מניח את קיומן של דירות מגורים ועוסק רק במתן שירותי ליווי למשתקמים. הנחת היסוד כאמור מוטלת בספק ממשי בשל קושי ממשי של המשתקמים להתארגן באופן עצמאי לשכירתן של "דירות שותפים", ומאחר שידם של מרבית המתמודדים אינה משגת את הסכום הדרוש לשכירתה של דירה נאותה. מכאן, שעלול, ברמת וודאת גבוהה, להיווצר מצב לפיו משתקמים יאלצו להאחז בקהילה התומכת (מסגרת הדיור העתידה להחליף את ההוסטלים ה"מסורתיים"), בהעדרה של אפשרות מעשית אחרת ובהעדר אפשרות להבטחתה של איכות חיים סבירה במסגרת הדיור המוגן.
* תפיסת העולם המוצהרת של חוק השיקום ושל המכרז הינה הענקה של השירות לכל משתקם על פי צרכיו. אולם, בפועל המכרז אינו מציע רצף שיקומי מספק, באשר הוא מציע שתי חלופות בלבד, הקהילה התומכת (הוסטל) או דיור מוגן, אשר שירותי הסיוע והתמיכה בו הינם בהיקף אחיד לכל, חמש שעות שבועיות, שאין בהן לענות על צורכי השיקום של הרבה מהמתמודדים אשר ראוי ומצופה שישתלבו בדיור המוגן. זאת ועוד, על פי המודל המוצע, היזם הוא זה שיחליט כיצד לחלק את שעות הליווי על פני השבוע. בצד הגמישות שהדבר מאפשר קיים חשש שדיירים הזקוקים לליווי אינטנסיבי יותר הנפרש על פני ימים רבים יותר בשבוע, הם אלו שייפגעו בסופו של דבר.
* שירותי השיקום בבריאות הנפש לוקים בתחלופה גבוהה ביותר של העובדים נותני השירות, בכל הרמות, דבר המחבל קשות באיכות הליווי והתמיכה הניתנים למתמודדים. המכרז אינו צפוי ליתן מענה לקושי זה ואף להעמיקו.
* המכרז מותיר ללא מענה אנשים המתמודדים עם קשיי התנהגות או אלימות, אשר לא ימצאו את מקומם במסגרות הרגילות, ומתמודדים שלהם מוגבלות נוספת על המוגבלות הנפשית (ריבוי מוגבלויות). העדרו של מענה, משמעותו, פגיעה בזכויותיהם של אנשים אלו ולא אחת גם בבני משפחותיהם. עבור אחרים, כדוגמת אנשים המתמודדים גם עם בעיות גופניות, המענה היחיד המוצע הוא דיור במסגרת הוסטלים.

לטעמנו יש לתת מענה לסוגיות אלה ועוד סוגיות מהותיות אחרות במכרז בטרם השלמתו, שכן המכרז המדובר יקבע את אופיים של שירותי הדיור ובמידה רבה את יכולתם של מתמודדים לממש את זכותם לשילוב בקהילה, לאוטונומיה אישית ולעצמאות לשנים הבאות.

**נציין כי ידוע לנו שבכוונת היזמים לשוב ולעתור כנגד תנאי המכרז, וגם החתומים על מכתב זה יאלצו לשקול את הפניה לסעד משפטי אם לא יוכנסו בו תיקונים אלו ואחרים. לפיכך אנו פונים אליך בבקשה כי תדחה בשבועות ספורים את מועד ביצוע המכרז ותביא להדברות בין כל הגורמים הנוגעים בדבר (מתמודדים, בני משפחות, יזמים וארגוני זכויות) במטרה להביא להסכמה כוללת אשר תמנע מסע משפטי מפרך.**

נשמח לפרט ולהרחיב, בכתב או בעל פה, אם וככל שיידרש וכפי שתמצא לנכון.

בתודהובברכה,

"עוצמה"-פורום ארצי של משפחות נפגעי נפש

"לשמ"ה-לשילוב מתמודדים והעצמה בבריאות הנפש

"בזכות"-המרכז לזכויות אדם של אנשים עם מוגבלויות

העתקים: ד"ר טל ברגמן-ראשת בריאות הנפש

גברת רונית דודאי-ממונה ארצית על השיקום